Mariagerfjord Kommune samarbejder med interesseorganisationen TUBA om at skabe rådgivning til unge, som er vokset op med forældre, der drikker. Det betyder, at 14-35-årige snart kan få gratis samtaleterapi. Projektet støttes over 3 år med 2,4 mio. kr. fra Sundhedsstyrelsens SATS-pulje. - Det er første gang, at vi laver sådan en samarbejdsaftale med en kommune for at se på, hvordan vi også kan hjælpe de unge, og samtidig skabe et link til det eksisterede arbejde med familier i kommunen. Vi ved fra 15 års erfaring, at vi ved at hjælpe de unge til et bedre liv, samtidig er med til at forebygge alkohol- og sociale problemer på længere sig, siger Souschef i TUBA, Kim Juhl Kjærgaard. TUBA i Mariagerfjord får to terapeuter ansat til at lave terapi og rådgivning. Målet er at hjælpe mindst 120 unge mellem 14 og 35 år i løbet af de tre år, der er penge til.

Opsummering:
Snart kan unge i Mariagerfjord Kommune få hjælp og vejledning, hvis de har familiemedlemmer med alkoholproblemer.